******МИРОСЛАВ ДЕМИЋ**, редовни члан АИНС oд 1999. године, је радио у Сектору за развој ФАП-а (1972-1977), Институту за аутомобиле Заставе (1977-1988), Факултету инжењерских наука у Крагујевцу (1988-2013). Био је Шеф катедре за Моторна возила и моторе (1997-1999), (2002-2006), Члан стручних већа Универзитета у Крагујевцу и у више мандата и председник стручног већа за област техничких наука (1992-2006), Начелник одељења техничких наука Центра за истраживања САНУ и Универзитета у Крагујевцу (2006-2012), члан Сената Универзитета (2007-2013). Пензионисан је 2013. године. Рођен је 05.02.1948. године у Рашанцу, у општини Петровац на Млави, од оца Драгољуба и мајке Слободанке.

Основну школу је похађао и завршио са одличним успехом у родном месту 1963 године, а Техничку школу у Смедереву са одличним успехом 1967. године. Машински факултет у Крагујевцу - смер за моторна возила, завршио је са одличном просечном оценом (9,23), одбраном дипломског рада из моторних возила, 1972. године. Магистарске студије из области Моторних возила је завршио на Машинском факултету у Београду, 1975, а докторску дисертацију из области моторних возила, 1978. године на Машинском факултету у Крагујевцу.

У Наставној делатности, на Машинском факултету у Крагујевцу био је ангажован у извођењу наставе из области моторних возила и то у звању доцента (1979 -1986), ванредног професора (1986-1992), и редовног професора (курсеви: Моторна возила, Динамика моторних возила и Моторна возила II, Пројектовање моторних возила, Дизајн у аутомобилској индустрији, Саобраћајнице и регулисање саобраћајних токова Саобраћајнице). Изводио је наставу из Моторних возила на Машинском факултету у Нишу (1989-1990), а на Грађевинском факултету у Београду из Механике вожње на основном курсу и докторским студијама (2007-2012). Током ангажовања на Политехници у Торину (2008-2010), изводио је наставу на докторским студијама из предмета Basic of Data Anyalisis. На Војној академији у Београду изводио је наставу из предмета Изабрана поглавња теорије кретања моторних возила на докторским студијама. Током рада на Универзитету, објавио је два уџбеника и тринаест монографија из области Моторних возила. Био је Ментор на осам докторских дисертација и три магистарска рада...

У научноистраживачкој делатности има 307 публикованих радова (часописи: Техника, Моторна возила и мотори, International Journal of Vehicle Design, Vehicle System Dynamics, Mobility and Vehicle Mechаnics, Forschung im Ingenieurwesen и др. као и Симпозијуми у Југославији (данас Србији), Италији, САД, Русији, Јапану, Аустрији итд: 30 SCI листа, 128 часописи ван SCI листе и 149 Конгреси, Конференције и сл.). Посебно су му запажени резултати које је публиковао из осцилаторне удобности, динами­ке моторних возила и оптимизације њихових конструктивних параметара који су га сврстали у ред светски познатих стручњака из ових области. Његови радови су 114 пута цитирани (база података Science Citation Index 1975-1995. и Web of Science 1996-2015, од 21.09.2015.), а у домаћим изворима преко тристотине пута. Због својих запажених научних резултата, био је члан редакција часописа (Ергономија, Моторна возила и мотори) и Главни и одговорни уредник часописа "Застава", а сада је члан редакције међународног часо­писа "Mobilty and Vehicle Mechanics" и часописа “Техника” (Машинство). Поред тога, више пута је био члан одбора за организацију научно-стручних скупова у земљи и иностранству (Русија, Швајцарска, Југослави­ја – Србија и Црна Гора - Србија), у више мандата председник Међународног Конгреса Моторна возила и мотори, који се одржава сваке друге године у Крагујевцу. Aктивни је члан и експерт ISO TC 108, који се бави дефинисањем међународних стандарда из области утицаја вибрација на човека, а до сада је поднео 11 радних материјала за разматрање. Неки од поднетих материјала су непосредно утица­ли на ревизију стандарда ISO 2631 (1983). Био је сарадник је Института за нуклеарне науке у Винчи (1996-2009).

Руководио је са осам научних пројеката који су реализовани уз финансијско учешће Владе Републике Србије, а раније Републичке заједнице за научни рад Србије.

У инжењерско стручном раду током рада у привреди (1972. – 1988.) био је реализатор већег броја студија и техничких решења на путничким и теретним возилима. Аутор је већег броја софтвера из области пројектовања моторних возила.

Признања за научни допринос: 15.12.1994. изабран је за академика Академије транспорта, 24.06.1997. за академика академије квалитета Руске Федерације, а 13.04.1999. за редовног члана Инжењерске академи­је Југославије (сада АИНС). Члан је Научног друштва Србије од 23.12.2008. године. Био је активни члан Њујоршке академије наука од 01.07. 2005 до 01.07. 2008. године. Изабран је за академика Евро-Медитеранске академије уметности и наука 21.04.2011. Редовни је члан Академије машинских наука Србије од 26.05.2015. Добитник је награде за научноистраживачки рад Заставе (1984).

Cлужи се руским и енглеским језиком. Отац је троје деце. Хоби: Историја.